ઉદાહરણ પ્રમાણે પેટલાદ તાલુકાના નાર ગામના લોકો, ખરી કે ખોટી રીતે તેમની સાહસિકતા, ચતુરાઈ, લુચ્ચાઈ, કાવાદાવાયુક્ત પ્રવૃત્તિ માટે કહેવતોમાં સ્થાન પામ્યા છે. જેમ કે નારિયો અને કાગડો જ્યાં ત્યાં અથડાય, જ્યાં હોય કાગડો ત્યાં હોય નારિયો. આ કહેવતોમાં વ્યંગ બાદ કરીએ તો તેમાં રહેલું સત્ય પણ પ્રતીત થશે. નાર ગામના વતનીઓ તેમની હોશિયારી અને સાહસિકતાને કારણે દેશ-પરદેશમાં પ્રસરી ગયા છે એ હકીકતનું પ્રતિબિંબ ઉપર્યુક્ત કહેવતમાં પડ્યું છે. નાર ગામની જેમ પેટલાદ તાલુકાના ચાંગા ગામ અને આણંદ તાલુકાનું ઓડ ગામ પણ ત્યાંના લડાયક મિજાજના લોકો માટે જાણીતું છે. તેમની સાચી કે આરોપિત ઉદ્દંડતાનું આલેખન કેટલીક કહેવતોમાં થયું છે.